ЕУРАЗИЯЛЫҚ ЭКОНОМИКАЛЫҚ КОМИССИЯ
КЕҢЕС

2022 жылғы «10» маусым                  № 91                            Нұр-Сұлтан қаласы


Кеден одағының «Техникалық құралдардың электрлік-магниттік үйлесімділігі» техникалық регламентіне (КО ТР 020/2011) өзгерістер енгізу туралы 

2014 жылғы 29 мамырдағы Еуразиялық экономикалық одақ туралы шарттың 52-бабына және Жоғары Еуразиялық экономикалық кеңестің 2014 жылғы 23 желтоқсандағы №98 шешімімен бекітілген Еуразиялық экономикалық комиссияның Жұмыс регламентіне №1 қосымшаның 29-тармағына сәйкес Еуразиялық экономикалық комиссия Кеңесі  шешті:
1. Қосымшаға сәйкес Кеден одағы Комиссиясының 2011 жылғы 9 желтоқсандағы №879 шешімімен қабылданған Кеден одағының «Техникалық құралдардың электрлік-магниттік үйлесімділігі» техникалық регламентіне (КО ТР 020/2011) өзгерістер енгізілсін.
2. Осы Шешім ресми жарияланған күнінен бастап күнтізбелік 180 күн  өткен соң күшіне енеді.

	Еуразиялық экономикалық комиссия Кеңесінің 2022 жылғы 10 маусымдағы № 91 шешіміне
ҚОСЫМША



Кеден одағының «Техникалық құралдардың электрлік-магниттік үйлесімділігі» техникалық регламентіне (КО ТР 020/2011) енгізілетін ӨЗГЕРІСТЕР

1. Мәтін бойынша тиісті септіктегі «Осы Кеден одағының техникалық регламенті», «осы Кеден одағының техникалық регламенті» деген сөздер тиісінше тиісті септіктегі «Осы Техникалық регламент», «осы Техникалық регламент» деген сөздермен ауыстырылсын, тиісті септіктегі «Кеден одағының бірыңғай кедендік аумағы» деген сөздер тиісті септіктегі «Одақтың кедендік аумағы» деген сөздермен ауыстырылсын, тиісті септіктегі «өнімнің Кеден одағына мүше мемлекеттердің нарығындағы айналымының бірыңғай белгісі» деген сөздер тиісті септіктегі «өнімнің Одақ нарығындағы айналымының бірыңғай белгісі» деген сөздермен ауыстырылсын.
2. Кіріспенің 2 және 3-тармақтары мынадай редакцияда жазылсын:
«2. Осы Техникалық регламент Еуразиялық экономикалық одақтың (бұдан әрі – Одақ) кедендік аумағында техникалық құралдардың электромагниттік үйлесімділігі бойынша қойылатын қолданылуы және орындалуы үшін міндетті талаптарды белгілеу, сондай-ақ Одақтың кедендік аумағында айналымға шығарылатын техникалық құралдардың еркін қозғалысын қамтамасыз ету мақсатында әзірленді.
3. Егер техникалық құралдарға қатысты оған қойылатын талаптарды белгілейтін Одақтың (Кеден одағының) өзге де техникалық регламенттері қабылданса, онда мұндай техникалық құралдар оған қолданылатын Одақтың (Кеден одағының) барлық техникалық регламенттерінің талаптарына сәйкес келуге тиіс.».
3. 1-бапта:
1) 2-тармақ мынадай редакцияда жазылсын:
«2. Осы техникалық регламент:
мынадай: 
басқа техникалық құралдарды дайындаушылар олардың құрамдас бөліктері ретінде пайдаланатын және түпкілікті тұтынушының (пайдаланушының) өз бетінше қолдануына арналмаған;
электромагниттік үйлесімділікке қатысты пассивті;
атом энергиясын пайдалану саласындағы қауіпсіздікті қамтамасыз ету үшін әдейілеп арналған;
пайдалануда (қолданыста) болған;
медициналық бұйымдарға;
қорғаныс және қауіпсіздік мүдделерін қамтамасыз етуге арналған, оның ішінде мемлекеттік қорғаныс тапсырысы бойынша жеткізілетін қорғаныс өніміне арналған 	техникалық құралдарға қолданылмайды.
Егер белгілі бір сыныптар, топтар мен техникалық құралдардың түрлері үшін Одақтың (Кеден одағының) күшіне енген басқа да техникалық регламенттерінде электромагниттік үйлесімділік бойынша талаптар белгіленсе, онда осындай техникалық регламенттер қолданысқа енгізілген күннен бастап осы техникалық құралдарға қатысты осы техникалық регламенттің қолданылуы тоқтатылады.».
2) 4-тармақта:
«ұлттық» деген сөз алып тасталсын;
«Кеден одағына мүше мемлекеттердің» деген сөздер «Одаққа мүше мемлекеттердің (бұдан әрі – мүше мемлекеттер» деген сөздермен ауыстырылсын.
4. 2-бапта:
1) үшінші абзацтағы «Кеден одағының техникалық регламентінің» деген сөздер «осы техникалық регламенттің» деген сөздермен ауыстырылсын;
2) төртінші абзац мынадай редакцияда жазылсын: 
 «импорттаушы - мүше мемлекеттің заңнамасында белгіленген тәртіппен оның аумағында дара кәсіпкер ретінде тіркелген, шетелдік дайындаушымен (сатушымен) өнімді беруге арналған сыртқы сауда шартын жасасқан, осы өнімді одақтың кедендік аумағында айналымға шығаруды және (немесе) оны Одақтың кедендік аумағына өткізуді жүзеге асыратын және өнімнің техникалық регламенттердің талаптарына сәйкестігі үшін жауапты болатын заңды тұлға немесе жеке тұлға;»;
3) бесінші абзацтан кейін мынадай мазмұндағы абзацпен толықтырылсын:
«түпкі тұтынушы (пайдаланушы) – техникалық құралды басқа техникалық құралға ендірумен байланысты емес мақсаты бойынша пайдаланатын заңды немесе жеке тұлға;»;
4) алтыншы абзацтан кейін мынадай мазмұндағы абзацпен толықтырылсын:
«техникалық құралдар партиясы - белгілі бір уақыт аралығы ішінде сол бір өндірістік жағдайларда жүргізілген және бір тауарға ілеспе құжатпен бірге жүретін бір атаудағы және (немесе) белгіленімдегі техникалық құралдардың жиынтығы;»;
5) сегізінші абзацтан кейін мынадай мазмұндағы абзацтармен толықтырылсын:
«бұрын пайдалануда болған техникалық құрал – тұтынушы (пайдаланушы) мақсаты бойынша қолданған, ол туралы құжаттық растамасы бар, бір немесе бірнеше пайдалану белгілері бар (ластану, сыртқы және ішкі шаңдану, экстремалды температураның, сұйықтықтардың немесе күн сәулесінің әсер ету іздері, коррозия, патина, ысқылау, сызаттар, майысулар және басқа да зақымданулар, бұзылған немесе өзгертілген сату алдындағы параметрлер мен бағдарламалар, жөнделген немесе ауыстырылған тораптар, бөлшектер мен компоненттер, пломбалардың, стопорлардың, бітеуіштердің, қорғаныш жабындардың, қабықтардың, футлярларды және пайдалану кезінде алып тасталатын өзге де элементтердің болмауы) техникалық құрал;
тұрмыстық мақсаттағы техникалық құрал – тұтынушының (пайдаланушының) өндірістік, сауда немесе өзге коммерциялық қызметпен байланысты емес мақсаттарда қолдануына арналған және пайдалану құжаттарында тұрмыста қолдануға тыйым салу қамтылмаған техникалық құрал;»;
6) он бірінші абзацтағы «(жылжымалы немесе стационарлық)» деген сөздер алып тасталсын.
5. 3-баптың 1-тармағының мәтіні бойынша «Кеден одағының регламенттеріне» деген сөздер «Одақтың (Кеден одағының) регламенттеріне» деген сөздермен ауыстырылсын.
6. 4-баптың төртінші абзацы мынадай редакцияда жазылсын:
«Техникалық құрал тудыратын және (немесе) техникалық құралға әсер етуі мүмкін электромагниттік кедергілердің түрлері осы техникалық регламентке 2-қосымшада келтірілген.».
7. 5-бапта:
1) 1-тармақта: 
бірінші абзацтағы «(типі, маркасы, моделі – бар болғанда)», «және оған қоса берілетін пайдалану құжаттарында көрсетілген» деген сөздер алып тасталсын;
екінші абзацтағы «(типі, маркасы, моделі – бар болғанда)» деген сөздер алып тасталсын;
2) 2-тармақтағы «(типі, маркасы, моделі – бар болғанда)» деген сөздер алып тасталсын;
3) 4-тармақтың сегізінші абзацында:
«шарттар» деген сөзден кейін «монтаждау» деген сөзбен толықтырылсын;
«– оған талаптар белгілеу» деген сөздер алып тасталсын;
4) 5-тармақ мынадай редакцияда жазылсын:
«5. Пайдалану құжаттары орыс тілінде және мүше мемлекеттің заңнамасында тиісті талаптар болған кезде аумағында техникалық құралдар өткізілетін мүше мемлекеттің мемлекеттік тілінде (мемлекеттік тілдерде) орындалады. Тауардың әріптік белгілері, тиісті атаулар, елді мекендердің атаулары және пайдалану құжаттарындағы басқа да атаулар мен деректемелер басқа тілдерде берілуі мүмкін. Өлшем бірліктері олардың халықаралық белгілері пайдаланыла отырып жүргізілуі мүмкін.
Осы баптың 4-тармағында келтірілген тұрмыстық мақсаттағы техникалық құрал туралы мәліметтер қағаз жеткізгіште ұсынылуға тиіс. Тұрмыстық мақсаттағы техникалық құралға электрондық жеткізгіштердегі пайдалану құжаттарының жиынтығы қоса берілуі мүмкін.
Тұрмыстық емес мақсаттағы техникалық құралдың жиынтығына кіретін пайдалану құжаттары тек электрондық тасығыштарда орындалуы мүмкін.
Егер осы баптың 4-тармағында көзделген мәліметтердің көлемі мүмкіндік берсе, онда пайдалану құжаттарын жасамауға, ал мәліметтерді техникалық құралдың өзінде немесе оның орамында көрсетуге жол беріледі.».
8. 6-бапта:
1) 1) 1-тармақтағы «Қолданылуы нәтижесінде ерікті негізде Кеден одағының техникалық регламенті талаптарының сақталуы қамтамасыз етілетін стандарттар тізбесі» деген сөздер «Қолданылуы нәтижесінде ерікті негізде осы Техникалық регламент талаптарының сақталуы қамтамасыз етілетін халықаралық және өңірлік (мемлекетаралық) стандарттардың, ал олар болмаған жағдайда ұлттық (мемлекеттік) стандарттардың тізбесі» деген сөздермен ауыстырылсын;
2) 2-тармақтағы «Зерттеу (сынау) және өлшеу қағидалары мен әдістерін, оның ішінде Кеден одағының техникалық регламентінің талаптарын қолдану және орындау және өнімнің сәйкестігін бағалауды (растауды) жүзеге асыру үшін қажетті үлгілерді іріктеу қағидаларын қамтитын стандарттар тізбесі» деген сөздер «халықаралық және өңірлік (мемлекетаралық) стандарттардың, ал олар болмаған жағдайда – зерттеу (сынау) және өлшеу қағидалары мен әдістерін, оның ішінде осы Техникалық регламенттің талаптарын қолдану мен орындау және техникалық реттеу объектілерінің сәйкестігін бағалауды жүзеге асыру үшін қажетті үлгілерді іріктеу қағидаларын қамтитын ұлттық (мемлекеттік) стандарттардың тізбесі» деген сөздермен ауыстырылсын».
9. 7-бапта:
1) 4-тармақтың бірінші және екінші абзацтарындағы және 6-тармақтың 6.2-тармақшасының бірінші абзацындағы «Кеден одағының сертификаттау жөніндегі органдарының және сынақ зертханаларының (орталықтарының) бірыңғай тізілімі» деген сөздер «Одақтың сәйкестікті бағалау жөніндегі органдарының бірыңғай тізілімі» деген сөздермен ауыстырылсын;
2) 9-тармақтың бірінші абзацының бірінші сөйлеміндегі «Кеден одағының заңнамасында» деген сөздер «Одақтың құқығына кіретін актілерде» деген сөздермен ауыстырылсын;
3) 12-тармақтың бірінші абзацындағы «Кеден одағына мүше мемлекеттердің» деген сөздер «мүше мемлекеттердің» деген сөздермен ауыстырылсын.
10. 8-баптың 5-тармағындағы «Кеден одағының регламенттерін» деген сөздер «Одақтың (Кеден одағының) регламенттерін» деген сөздермен ауыстырылсын».
11. 9-баптың күші жойылды деп танылсын.
12. Көрсетілген техникалық регламентке 1-қосымшаның 3-тармағындағы «жарық» деген сөз алып тасталсын.
13. Көрсетілген техникалық регламентке 2-қосымшаның атауы мынадай редакцияда жазылсын:
«Техникалық құрал тудыратын және (немесе) техникалық құралға әсер ететін электромагниттік кедергілердің түрлері».
14. Көрсетілген техникалық регламентке 3-қосымшаның 2 және 3-тармақтары мынадай редакцияда жазылсын:
«2. Дербес электрондық есептеу машиналары (дербес компьютерлер):
дербес электрондық есептеу машиналары, оның ішінде жүйелік блоктар;
кассалық аппараттар, оның ішінде есептеу машинасымен бірге жұмыс істейтін аппараттар.
3. Дербес электрондық есептеу машиналарына қосылатын тұрмыстық және офистік мақсаттағы техникалық құралдар:
сканерлер, принтерлер және көшіру аппараттары (көп функциялы құрылғыларды қоса алғанда);
мониторлар;
үздіксіз қоректендіру көздері;
ауыспалы ток желісінен қоректенетін белсенді акустикалық жүйелер;
мультимедиялық проекторлар.».

